Bácsalmás Város Önkormányzata Képviselő-testületének 
15/2024. (XI. 28.) önkormányzati rendelete

a helyi jelentőségű védett természeti területek védettségének fenntartásáról és védetté nyilvánításáról

Bácsalmás Város Önkormányzatának Képviselő-testülete az 1. § tekintetében az egyes jogszabályok és jogszabályi rendelkezések hatályon kívül helyezéséről szóló 2007. évi LXXXII. törvény 6. § (6) bekezdésében kapott felhatalmazás alapján, a 2. §, 3. §, 4. §, 5. §, 6. § tekintetében a természet védelméről szóló 1996. évi LIII. törvény 24. § (1) bekezdésének b) pontjában és 36. § (1) bekezdésében kapott felhatalmazás alapján, a természet védelméről szóló 1996. évi LIII. törvény 62. § (2) bekezdésében és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva, a Humánpolitikai Bizottság, a Jogi és Ügyrendi Bizottság és a Pénzügyi és Fejlesztési Bizottság véleményének kikérésével a következőket rendeli el:
1. A helyi jelentőségű védett természeti terület védettségének fenntartása
1. §
(1) Bácsalmás Város Önkormányzatának Képviselő-testülete (a továbbiakban: Képviselő-testület) - a Bács-Kiskun Megyei Tanács 5/1990. (IX.19.) számú tanácsrendeletével védetté nyilvánított - Bácsalmás 1981, 1982, 1983, 1984. hrsz. alatti területre vonatkozó - helyi jelentőségű természetvédelmi terület védettséget Bácsalmás Kossuth Park természetvédelmi területként fenntartja.
(2) A Bácsalmás Kossuth Park helyi jelentőségű természetvédelmi terület jellege volt grófi park, angolpark.
(3) A Bácsalmás Kossuth Park ingatlanainak kiterjedése 4 ha 2972 m2.
(4) A terület legfontosabb természetvédelmi értékét a Kígyós csatorna mellékének egyetlen, még megmaradt tölgy-kőris-szil ligeterdője adja és természeti értékei közé tartozik a magas faji diverzitás a 116 védett - vagy fokozottan védett - állatfajjal.
(5) A védetté nyilvánítás indoka és természetvédelmi célja az élővilág természetközeli életfeltételeinek biztosítása - különös tekintettel a területen található növény-, továbbá védett és fokozottan védett állatfajokra - és a terület természeti, táji értékeinek, valamint az angolpark jelleg megőrzése.
2. A helyi jelentőségű védett természeti terület védetté nyilvánítása
2. §
(1) A Képviselő-testület természetvédelmi területté nyilvánítja a 0619/1, 0609, 0612 hrsz. alatti Bácsalmás Sóstó vegyes faállomány és gyepterületet.
(2) A Bácsalmás Sóstó vegyes faállomány jellege ültetett tölgyes lösztölgyes jelleggel.
(3) A Bácsalmás Sóstó gyepterület jellege szikes rét, alföldi sztyepprét, alföldi gyomos üde gyepek.
(4) A Bácsalmás Sóstó vegyes faállomány és gyepterület ingatlanok kiterjedése 16 ha 7615 m2.
(5) A terület legfontosabb természetvédelmi értékei a védett növény- és állatfajok.
(6) A védetté nyilvánítás indoka és természetvédelmi célja az élővilág életfeltételeinek biztosítása -különös tekintettel a védett növény-, továbbá fokozottan védett állatfajokra - és a természetvédelmi értékek következő generációk részére történő megőrzése.
3. §
(1) A Képviselő-testület természetvédelmi területté nyilvánítja a 1273 hrsz. alatti Bácsalmási Templompark területet.
(2) A Bácsalmási Templompark terület jellege templompark, pihenőpark.
(3) A Bácsalmási Templompark ingatlan kiterjedése 1 ha 7250 m2.
(4) A terület legfontosabb természetvédelmi értékei a 65 féle védett - és fokozottan védett - állatfaj és a korukból adódóan védett fák.
(5) A védetté nyilvánítás indoka és természetvédelmi célja az élővilág természetközeli életfeltételeinek biztosítása - különös tekintettel a területen található növény-, továbbá védett és fokozottan védett állatfajokra - és a terület természeti, táji értékeinek és a pihenőpark jellegnek a megőrzése.
3. Természeti emlékké nyilvánítás
4. §
(1)[footnoteRef:1] A Képviselő-testület védett természeti emlékké nyilvánítja [1:  A 4. § (1) bekezdése a Bácsalmás Város Önkormányzata Képviselő-testületének 9/2025. (V. 28.) önkormányzati rendelete 1. §-ával megállapított szöveg.] 

a)	a 2162 hrsz. alatti, Dózsa György utca és az Ady Endre utca kereszteződésében lévő kocsányos tölgy,
b)	az 1499 hrsz. alatti, Szent János utcán (Hősök tere és Gróf Széchenyi I. utca közötti szakaszán, északi oldalon) lévő 4 db japánakác fa,
c)	az 1287 hrsz. alatti, Gróf Széchenyi I. utcán (Hősök tere és Rákóczi út közötti szakasz, keleti oldalon) lévő 5 db platánfa,
d)	az 1499 hrsz. alatti, Szent János utcán az általános iskola előtt lévő 15 db vadgesztenyefa,
e)	a 0450 hrsz. alatti, az 5501 jelű, Kelebia-Baja ök. út 34-018 km szelvényének bal oldalán (Bácsalmásról Csikéria irányába menet jobb oldalon) lévő szürke nyár,
f)	a 2382 hrsz. alatti, református templom előtti kocsányos tölgy
növényi egyedeket.
(2)[footnoteRef:2] Védetté nyilvánítás indoka és természetvédelmi célja a fák esztétikai állapota és idős kora és a következő generációk részére történő megőrzés. [2:  A 4. § (2) bekezdése a Bácsalmás Város Önkormányzata Képviselő-testületének 9/2025. (V. 28.) önkormányzati rendelete 1. §-ával megállapított szöveg.] 

4. Helyi jelentőségű védett természeti területek természetvédelmi kezelési terve
5. §
A természetvédelmi területek és természeti emlékek természetvédelmi kezelési tervének általános alapelveit az 1. melléklet tartalmazza.
6. §
(1) A Bácsalmás Kossuth Park természetvédelmi területre vonatkozó, az általános alapelveket kiegészítő természetvédelmi kezelési tervet a 2. melléklet tartalmazza.
(2) A Bácsalmás Sóstó természetvédelmi területre vonatkozó, az általános alapelveket kiegészítő természetvédelmi kezelési tervet a 3. melléklet tartalmazza.
(3) A Bácsalmási Templompark természetvédelmi területre vonatkozó, az általános alapelveket kiegészítő természetvédelmi kezelési tervet a 4. melléklet tartalmazza.
5. Záró rendelkezések
7. §
Hatályát veszti a helyi jelentőségű természeti területek védetté nyilvánításáról szóló 24/2007.(XII.31.) önkormányzati rendelet.
8. §
Ez a rendelet 2024. november 29-én lép hatályba.






	Németh Balázs	Patocskai Ibolya
	polgármester 	jegyző 

1. melléklet a 15/2024. (XI. 27.) önkormányzati rendelethez
A védett természetvédelmi területek és természeti emlékek természetvédelmi kezelési terve (Általános alapelvek)
1. Természetvédelmi célkitűzés
1.1. A területeken található növények korának és habitusának, jellegének megfelelő, lehető legjobb egészségi, esztétikai állapotának megőrzése és jó állapotban tartása hosszú távon, úgy, hogy az egyéb - környezetében lévő értékeket – ne veszélyeztesse, pl.:
1.1.1. emberi élet vagy testi épség,
1.1.2. ingatlanok védelme (házfalak, tetők, utcai járdafelületek, stb.,
1.1.3. vagyontárgyak (pl. parkoló gépjárművek),
1.1.4. műtárgyak (pl. köztéri szobrok, padok, stb.).
1.2. Bácsalmás esztétikai értékeinek, sokszínűségének, értékes növényvilágának védelme.
1.3. A helyi védelem alá eső területeken és növényi egyedek környezetében a természetes viszonyok fenntartása és eredeti jelleg megőrzése.
1.4. A kora, egyedisége, elhelyezkedése miatt védetté nyilvánított egyedek fokozott védelme a fákhoz kötődő élővilág megőrzése céljából.
2. Természetvédelmi stratégiák
2.1. A védelem alatt álló fákat és a környező növényzetet folyamatosan a figyelem középpontjában kell tartani, állapotváltozásuk azonnali észlelése és az esetleges szükséges beavatkozások mihamarabbi megtétele érdekében. A fákat és növényeket érintő beavatkozások számát minimalizálni kell, a koronát és a levélzetet alakítani csak vagyonbiztonságot veszélyeztető, vagy balesetveszélyes helyzetben szabad, ez esetekben is kizárólag szakmai felügyelet mellett.
2.2. A növényzet egészséges állapotban történő megtartásához kiemelt fontosságú, hogy a fák törzse körüli talaj lehetőleg szabadon, burkolatlanul maradjon.
2.3. Szükség szerint biztosítani kell a fák gyökérzetének megfelelő víz- és tápanyagellátását, valamint óvni kell a sérülésektől.
2.4. Folyamatos kapcsolatot kell fenntartani az illetékes hatóságokkal, természetvédelmi szakemberekkel a szakszerű kezelés és beavatkozás érdekében.
3. Élőhelyek kezelése, fenntartása
3.1. A fák egészségi állapotát rendszeresen ellenőrizni kell.
3.2. A védett fák megőrzését elősegítő beavatkozásokat (száraz, letört ágak eltávolítása, sebkezelés) vegetációs időszakon kívül, de az énekesmadarak költési időszaka előtt kell elvégezni. Kivéve azt a veszélyes helyzetet, amikor azonnali beavatkozás szükséges.
3.3. Esetlegesen szükségessé váló szakszerű, koronaalakító metszés kizárólag szakértő iránymutatása alapján lehetséges elvégezni.
3.4. A védett természetvédelmi területeken és növényi egyedek tekintetében folyamatosan vizsgálni kell a kártevők megjelenését, szükség esetén ellene a megfelelő védekezést – vegyszeres, fizikai – biztosítani kell.
3.5. A fűterületek gondozását a jellegüknek megfelelő módon és gyakorisággal el kell végezni:
3.5.1. - A Bácsalmás Kossuth Park Természetvédelmi Területen szükség szerint évi 5-7 alkalommal, fűnyíró traktor és FS bozótirtó gépek használatával, legalább 6-8 cm tarlómagassággal, kíméletes kaszálással, elsősorban a rovarvilág védelme érdekében
3.5.2. - A Bácsalmási Templompark Természetvédelmi Területen a természetvédelem mellett a park esztétikai állapotának biztosítása is kulcsfontosságú (díszpark, pihenőpark funkció). A fűnyírásokat fűnyíró traktorra, évi 8-10 alkalommal legfeljebb 6-8 cm tarlómagassággal kell elvégezni.
3.6. A védett parkok területén az egyéb természetes vagy telepített növények (cserjék, lágyszárú évelők, egynyári növények stb.) megfelelő kezelésére, fenntartására nagy figyelmet kell fordítani. A kezeléseket (pl. metszés, gyommentesítés, öntözés, tápanyagpótlás stb.) igény szerint folyamatosan kell végezni, szakember irányítása mellett.
4. Fajok védelme:
A védett természetvédelmi területeken és növényi egyedek élőhelyén nem ismeretes más védett, fokozottan védett, továbbá természetvédelmi szempontból jelentős növény- és állatfajok, illetve életközösségek előfordulása. Kivételt képez a Bácsalmás Sóstó területén lévő Gyapjas gyűszűvirág (Digitalis lanata) élőhely, mely fokozottan védett besorolást kapott. Ezen kívül a terület állatvilága is jellegzetes, több védett és fokozottan védett faj otthona a terület, hosszabb-rövidebb időszakokra.
5. Táj- és kultúrtörténeti emlékek
A védett természetvédelmi területen leginkább a fák képezik a táji- és városképi szempontból meghatározó értéket. A helyi jelentőségű védett természeti emlékek között is a fák a jellemzőek, valamennyi magányos fa vagy fasor korából adódóan védett.
6. Látogatás
A védettséget élvező emlékek és területek mindegyike korlátlanul, szabadon látogathatóak.
7. Oktatás és bemutatás
7.1. A védelem alá vett természeti emléket és természetvédelmi területeket táblával kell megjelölni.
7.2. A városi weblapon elhelyezésre kerül a védelem tényének és -amennyiben ez rendelkezésre áll- terület, növény történetének ismertetése.
7.3. A Kossuth Park Természetvédelmi Területen kialakításra került a Nagy Fakopáncs Tanösvény, amely korlátozás nélkül megtekinthető.
7.4. A Bácsalmás Sóstó területe szintén bejárható egy tanösvény mentén, erre lehetőség szerint előre be kell jelentkeznie a látogatóknak ahhoz, hogy idegenvezetés mellett történhessen a területbejárás.
7.5. Szintén a Sóstó területén, a szikes tó és a környező nádborította területek lakói a Kiskunsági Nemzeti Park tulajdonában lévő vízibivalyok (Bubalus bubalis). Az állatok tavasztól őszig a terület lakói, jelenlétükkel hozzájárulnak a terület természetes rekultivációjához.
8. Kutatás (gyűjtés, kísérlet) vizsgálatok
Az egyed állapotának károsítása nélkül szabadon (engedély nélkül) végezhetők, azonban az eredményről készült jelentés egy példányát el kell juttatni az város polgármestere részére.
9. Terület- és földhasználat
Minden olyan terület és földhasználat tilos, amely a védett fák állapotát közvetve, vagy közvetlenül veszélyezteti.

2. melléklet a 15/2024. (XI. 27.) önkormányzati rendelethez
A Bácsalmás Kossuth Park természetvédelmi terület kezelési terve (kiegészítés)
1. Természetvédelmi célkitűzések
1.1. A park természeti értékeinek megőrzése
1.2. A területen található élővilág természetközeli életfeltételeinek biztosítása
1.3. A szabadban történő felüdülés, valamint ismeret- és élményszerzés elősegítése
1.4. A park koros fáit és környezetét is óvni kell minden olyan antropogén hatástól, mely fennmaradását veszélyezteti, például: rongálás, közműépítés, beruházások, stb. okozta károk.
2. Természetvédelmi stratégiák
2.1. Invazív fás- és lágyszárú fajok visszaszorítása aktív természetvédelmi kezeléssel
2.2. Az invazív gyomfajok visszaszorítása, további terjedésük megakadályozása
2.3. A meglévő növényállomány és állatvilág megtartása, megóvása
2.4. A látogatás irányítása, szabályozása irányító táblák kihelyezésével, idegenvezetéssel
2.5. A park növényzete (különös figyelemmel a fásszárú növények) egészségi állapotának megőrzésére, hosszútávon történő megtartása érdekében rendszeresen szakszerű faápolási munkálatokat kell elvégezni.
3. Természetvédelmi kezelési módok, korlátozások és tilalmak
3.1. Művelési ághoz nem köthető természetvédelmi kezelési módok, korlátozások és tilalmak
3.1.1. Élőhelyek kezelése, fenntartása
3.1.2. A gyep jellegű területeket évente többször le kell kaszálni, szem előtt tartva a rovarfauna menekülési lehetőségét. Szükség szerint gondoskodni kell az öntözésről vagy felülvetésről.
3.1.3. Tilos a gyep növényzetű területek égetése.
3.1.4. A biológiai korhatárt elérő gombásodó, száradó, beteg és balesetveszélyes fásszárú növények eltávolítását - lehetőség szerint - a vegetációs időszakon kívül kell elvégezni. Egyes kidőlt, vagy kivágott fatörzsek a területen tarthatók a rovarvilág megóvása érdekében, de meg kell találni az egyensúlyt egyes fajok káros túlszaporodásának megóvása miatt.
3.1.5. El kell végezni a száraz, korhadó és balesetveszélyes ágak levágását, a fák sebkezelését, ápolását.
3.1.6. A fás területek kezelését a gyepszintben előforduló értékes lágyszárú növények minél nagyobb fokú kíméletével kell elvégezni.
3.1.7. A tájidegen fafajok gyérítését folyamatosan el kell végezni.
3.1.8. Gondoskodni kell a fa környezetének általános tisztaságáról, rendezettségéről, a növénytakaró ápolásáról.
3.1.9. Biztosítani kell, hogy a fa lombkoronája és gyökérzete számára megfelelő földterület és növekedést biztosító élettér álljon rendelkezésre.
3.1.10. A növényi és állati kártevők elleni növényvédelmi beavatkozások elvégzését környezetbarát hatóanyagú, a környezetre nem ártalmas szerekkel kell biztosítani.
3.2. Fajok védelme
Mesterséges odúk kihelyezésével segíteni kell az odúlakó madár és denevérfajok sikeres megtelepedését, faj és egyedszámának növekedését.
3.3. Látogatás
A terület nyitott volta miatt bármikor látogatható. Előzetes bejelentés után idegenvezetéssel is látogatható.

3. melléklet a 15/2024. (XI. 27.) önkormányzati rendelethez
A Bácsalmás Sóstó természetvédelmi terület kezelési terve (kiegészítés)
1. Természetvédelmi célkitűzések
1.1. Az egyedi tájkép és táji értékek megőrzése, fenntartása
1.2. A természetszerű folyamatok fenntartása
1.3. A területen élő védett növény- és állatfajok állományainak megőrzése
2. Természetvédelmi stratégiák
2.1. Az invazív növényfajok visszaszorítása, további terjedésük megakadályozása
2.2. A természetvédelmi szempontból értékes vízi élőhely fennmaradását biztosító feltételek kialakítása és fenntartása
3. Természetvédelmi kezelési módok, korlátozások és tilalmak
3.1. Művelési ághoz nem köthető természetvédelmi kezelési módok, korlátozások és tilalmak
3.1.1. A területen lévő erdő elsősorban természetvédelmi, közjóléti rendeltetésű, ahol a fakitermelési cél csak másodlagos. A fás szárú növények ütemezett szakszerű ritkítása az ütemterv szerint megtörténik.
3.1.2. A gyep jellegű területeken esetlegesen megjelenő nádas-gyékényes foltok égetése tilos.
3.1.3. A marhaféléken kívül a legeltetés tilos.
3.1.4. A területen tilos a nádvágás.
3.1.5. Évente egy alkalommal (ősszel) megtörténik a terület szárzúzóval történő letakarítása.
3.2. Fajok védelme
3.3. Látogatás
A terület szabadon látogatható, de az ott végzett tevékenységek csakis a természetvédelmi kezelői előírások figyelembevételével végezhetők.



4. melléklet a 15/2024. (XI. 27.) önkormányzati rendelethez
A Bácsalmási Templompark természetvédelmi terület kezelési terve (kiegészítés)
1. Természetvédelmi célkitűzések
1.1. A szabadban történő felüdülés, valamint ismeret- és élményszerzés elősegítése.
1.2. A rongálások visszaszorítása
1.3. A nagy forgalmú látogatás feltételeit, és egyben a terület természeti értékeinek védelmét biztosító infrastruktúra kiépítés lehetőség szerinti minimalizálása a meglévő gyepterület további igénybevétele és károsítása nélkül, folyamatos karbantartás.
1.4. A természetvédelem fontosságára való felkészítés a lakosság körében
1.5. Példamutatás a felnőttek részéről az értékeink megóvásának fontosságáról
2. Természetvédelmi stratégiák
2.1. A fűterületek kaszálása, gondozása, fenntartása (lehetőleg öntözhetőség – jelenleg korlátozottan áll rendelkezésre)
2.2 Az invazív gyomfajok visszaszorítása, további terjedésük megakadályozása.
2.2. A terület elöregedett faállományának fenntartása, megóvása mellett telepítési terv kidolgozása a park összetett funkciós jellegének megtartása érdekében.
2.3. A meglévő növényállomány és állatvilág megtartása, megóvása
2.4. A park növényzete (különös figyelemmel a fásszárú növények) egészségi állapotának megőrzésére, hosszútávon történő megtartása érdekében rendszeresen szakszerű faápolási munkálatokat kell elvégezni.
2.5. A parkra jellemző koros vadgesztenyefák jó egészségi állapotának megtartása érdekében a növényi egyedek tekintetében folyamatosan vizsgálni kell a kártevők megjelenését, szükség esetén ellene a megfelelő védekezést – vegyszeres, fizikai – biztosítani kell. A korábban csak rovarkártevők (elsősorban a vadgesztenye aknázómoly) elleni védekezés mellett kórokozók (pl. Guignardia aesculi gombafaj) elleni védelmet is biztosítani kell, évi 3-4 alkalommal.
3. Természetvédelmi kezelési módok, korlátozások és tilalmak
3.1. Művelési ághoz nem köthető természetvédelmi kezelési módok, korlátozások és tilalmak
3.1.1. Élőhelyek kezelése, fenntartása
3.1.2. A fűterületek szükség szerinti kaszálása fűnyíró traktorral (évi 8-10 alkalom)
3.1.3. A kaszálék és az őszi lomb a területen maradnak, a fatörzsek környezetében szétterítésre kerülnek
3.1.4. A faállomány folyamatos megfigyelése, állapotfelmérése, szükség szerinti kezelése, lehetőleg vegetációs időszakon kívül
3.1.5. Növényvédő és kondicionáló permetezés a vadgesztenyefák védelme érdekében.
3.1.6. A növényi és állati kártevők elleni növényvédelmi beavatkozások elvégzését lehetőség szerint környezetbarát hatóanyagú, a környezetre nem ártalmas szerekkel kell biztosítani.
3.2. Fajok védelme
A védett területen élő hasznos állatfajokat élettevékenységükben zavarni tilos.
3.3. Látogatás
a) A terület szabadon látogatható, de az ott végzett tevékenységek csakis a természetvédelmi kezelői előírások figyelembevételével végezhetők.
b) A területen tüzet gyújtani tilos.

